## Zaključak kojim se odbacuje zahtjev društva Industrogradnja nekretnine d.o.o., Zagreb, za odobrenje objavljivanja ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljička 56

### NN 134/2008 (19.11.2008.), Zaključak kojim se odbacuje zahtjev društva Industrogradnja nekretnine d.o.o., Zagreb, za odobrenje objavljivanja ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljička 56

HRVATSKA AGENCIJA ZA NADZOR FINANCIJSKIH USLUGA

3798

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07), te članka 220. stavak 1. Zakona o općem upravnom postupku (»Narodne novine« br. 53/91 i 103/96) u predmetu odobrenja zahtjeva za objavljivanje ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56, Uprava Hrvatske agencije za nadzor financijskih usluga na sjednici održanoj 13. studenoga 2008. godine donijela je

ZAKLJUČAK

1. Odbacuje se zahtjev društva Industrogradnja nekretnine d.o.o., Zagreb, Savska cesta 66, za odobrenje objavljivanja ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56, te se smatra da nije ni podnesen.

2. Ovaj zaključak objavit će se u »Narodnim novinama«.

Obrazloženje

I. Društvo Industrogradnja nekretnine d.o.o., Zagreb, Savska cesta 66, zastupano po društvu TO ONE d.o.o., Zagreb, Zelinska 3 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 1. listopada 2008. godine, isprave iz članka 22. stavak 3. Zakona o preuzimanju dioničkih društava (»Narodne novine« broj 109/07, dalje u tekstu: Zakon) u postupku odobrenja objavljivanja ponude za preuzimanje javnog dioničkog društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56 (dalje u tekstu: Ciljno društvo), a zahtjev za odobrenje objavljivanja ponude za preuzimanje Ciljnog društva, dopunu navedenih isprava iz članka 22. stavak 3. Zakona i tekst ponude za preuzimanje, 9. listopada, 16. listopada i 7. studenoga 2008 godine.

II. U provedenom postupku utvrđeno je da je podnesak Ponuditelja, od 1. listopada 2008. godine neuredan, s obzirom da Agenciji nije dostavljen zahtjev za odobrenje objavljivanja ponude za preuzimanje Ciljnog društva, tekst ponude za preuzimanje, sastavljen sukladno članku 22. stavak 1. Zakona, te sve isprave iz članka 22. stavak 3. Zakona.

Slijedom izloženog, a sukladno članku 25. stavak 1. Zakona, Agencija je pismenom od 6. listopada 2008. godine pozvala Ponuditelja, da u roku od 14 (četrnaest) dana od dana primitka pismena, Agenciji dostavi zahtjev za odobrenje objavljivanja ponude za preuzimanje, tekst ponude za preuzimanje Ciljnog društva sukladno članku 22. stavak 1. Zakona, te slijedeće isprave sukladno članku 22. stavak 3. Zakona:

– Original punomoći za zastupanje u predmetu ponude za preuzimanje Ciljnog društva društava Industrogradnja nekretnine d.o.o., Planidal ulaganja d.o.o. i Opurtunitas ulaganje d.o.o., društvu TO ONE d.o.o., Zagreb, Zelinska 3;

– Sporazum o zajedničkom djelovanju društava Industrogradnja nekretnine d.o.o., Planidal ulaganja d.o.o. i Opurtunitas ulaganje d.o.o., u originalu ili ovjerenoj preslici;

– Potvrdu depozitara o osiguranju naknade za preuzimanje svih dionica koje su predmet ponude za preuzimanje;

– Ugovor s depozitarom o obavljanju poslova pohrane;

– Dokaz o uplati administrativne naknade i pristojbe;

– Isprave o pravnim poslovima kojim su ponuditelj i osobe koje s njim djeluju zajednički stekli dionice ciljnog društva u razdoblju od 1 godine prije nastanka obveze za preuzimanje, a u slučaju stjecanja i otpuštanja dionica protivno odredbi članka 40. Zakona i isprave o tim pravnim poslovima.

Ponuditelj je 9. listopada, 16. listopada i 7. studenoga 2008. godine, Agenciji dostavio dio traženih isprava iz članka 22. stavak 3. Zakona, zahtjev za objavljivanje ponude za preuzimanje Ciljnog društva i nakon isteka ostavljenog roka tekst ponude za preuzimanje.

III. Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelj u ostavljenom roku nije postupio po traženju Agencije i dostavio traženu dokumentaciju, slijedom čega je utvrđeno da zahtjevu nisu priložene sve isprave iz članka 22. stavak 3. Zakona, neophodne za postupanje po predmetnom zahtjevu, to je na temelju odredbe članka 25. stavak 2. Zakona odlučeno kao u točki 1. izrjeke ovog zaključka.

IV. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog zaključka.

Klasa: UP/I-451-04/08-10/16

Urbroj: 326-111/08-8

Zagreb, 13. studenoga 2008.

Zamjenik predsjednika Uprave
Ivan Vrljić, v. r.

Ostalo, NN 134/2008-3798